Gaꞌmin ñûn Ma̱ꞌan Jesús,
ni̱ gata:
—Ñùnj huin sa giꞌhiaj giyigï̀n riñan nej guiì màn ruhuâ yumiguìi ni̱ guiì ginikòꞌ rukú,
ni̱ si̱ gaché ninj ñan ru̱mi̱nꞌin mánj,
dadinꞌ hua̱ sa giyigï̀n dânj ruhuâ nimân ninj ni̱ huej gi̱ꞌhiaj ga̱ nìꞌnàꞌ ninj.
Hiôꞌ ni̱ gataj nej sí fariseo gu̱nïn Ma̱ꞌan Jesús:
—Gaꞌminꞌ rayiꞌî Ma̱ꞌânꞌ;
ni̱ sê sa yàngàꞌa huin nuguanꞌ gaꞌminꞌ dânj mánj.
Nanikàj Ma̱ꞌan Jesús ni̱ gata:
—Nùnj huin si ñùnj gaꞌmin rayiꞌî Ma̱ꞌán,
sani̱ sa yàngàꞌa huin sa gaꞌmînj,
dadinꞌ niꞌin sàꞌàj dànèꞌ gaꞌná,
ni̱ niꞌin sàꞌàj dànèꞌ gàꞌàn;
sani̱ nun niꞌin nej suj dànèꞌ gaꞌná ni̱ dànèꞌ gàꞌàn mánj.
Ni̱ dàj rûnꞌ gutaꞌ chre nej guiì gakï̱nꞌïn yichrá duguiꞌ ninj huê danj gi̱ꞌhiaj nej suj,
sani̱ ñùnj ni̱ nitaj si gutaꞌ chré gakï̱nꞌïn yichrá nej guiì mánj.
Ni̱ si gayakaj guendâj ni̱ sa gayakaj guendâj dânj huin sa yàngàꞌa;
dadinꞌ sê ꞌngo̱ rḯn huin sa gayakaj guendâ mánj,
dadinꞌ huê danj na̱nj gayakaj guendâ Ma̱ꞌan sa gaꞌnḯn gaꞌná.
Sa taj riñan ley ni̱ka̱j nej suj huin,
ni̱ si huìj síi gu̱ña̱n ganataꞌ ni̱ sa yàngàꞌa huin nuguanꞌ gataj nguèj sôꞌ.
Ñùnj huin sa ganataꞌ rayiꞌî Maꞌán,
ni̱ huê danj na̱nj ganataꞌ Ma̱ꞌan Rê rayiꞌí dadinꞌ Ma̱ꞌan huin sa gaꞌnḯn gaꞌná.
Ni̱ gataj nej sí dânj:
—Dànèꞌ nne reꞌ ràꞌaj.
Nanikàj Ma̱ꞌan Jesús ni̱ gata:
—Ni̱ si nun niꞌin nej suj ñùnj,
ni̱ huê danj na̱nj nun niꞌin nej suj Ma̱ꞌan Rê mánj;
ni̱ si gi̱ni̱ꞌin nej suj ñùnj,
hiôꞌ ni̱ gi̱ni̱ꞌin nej suj Ma̱ꞌan Rê.
Nej nuguanꞌ nânj gaꞌmin Ma̱ꞌan Jesús nga nikïnj ñan tàj chrún nu̱n saꞌanj ofrenda,
ni̱ gidiganj ruhuâ nuhuî nìko;
sani̱ nun gi̱daꞌa gàꞌ si ꞌngo̱ nej sí dânj Ma̱ꞌan,
dadinꞌ hua̱ nï̀nꞌ gàchin gùyùmàn si-gui na̱nj ánj.
Gaꞌmin ñûn Ma̱ꞌan Jesús:
—Gàꞌàn,
ni̱ nànàꞌhuìꞌ nej suj ñùnj,
sani̱ gàhuìꞌ nej suj ngà si-ga̱kïnꞌ nej suj;
dadinꞌ ñan gàꞌàn,
ni̱ si̱ gaꞌhue ga̱ꞌna̱ꞌ nej suj mánj.
Hiôꞌ ni̱ gataj nej sí judío:
—Da̱gahuiꞌ sí dan ma̱ꞌan sij na̱nj nîꞌ,
dadinꞌ gataj sij:
Ñan gàꞌàn,
ni̱ si̱ gaꞌhue ga̱ꞌna̱ꞌ nej suj.
Ni̱ gataj Ma̱ꞌan Jesús:
—Nej guiì màn riñan hioꞌóo huin nej suj,
sani̱ ñùnj ni̱ huín Ma̱ꞌan sa gaꞌnaꞌ neꞌ yàtàꞌa;
nej suj huin nej guiì màn ruhuâ yumiguìi nânj,
sani̱ sê nej guiì màn ruhuâ yumiguìi nânj huín mánj.
Rayiꞌî dan ni̱ gatâ si gàhuìꞌ nej suj rayiꞌî si-ga̱kïnꞌ nej suj;
dadinꞌ sisi̱ si̱ guyumân ruhuâ nej suj niꞌin nej suj si ñùnj huin Ma̱ꞌan Cristo,
ni̱ gàhuìꞌ nej suj ngà si-ga̱kïnꞌ nej suj na̱nj ánj.
Hiôꞌ ni̱ gachín naꞌanj nej sí dânj Ma̱ꞌan Jesús ni̱ gataj nej sôꞌ:
—Ahuin sí huîn sòꞌ ràꞌaj.
Hiôꞌ ni̱ nanikàj Ma̱ꞌan Jesús ni̱ gata:
—Gàꞌ gatâ àsìj sinï̱ïn ahuin sa huín.
Ûta hua sa gàtà ni̱ hua̱ sa ga̱ya̱ka̱j guendâj rayiꞌî nej suj;
sani̱ Ma̱ꞌan sa gaꞌnḯn gaꞌná gaꞌmin nuguanꞌ yàngàꞌa;
ni̱ nej nuguanꞌ gunḯn gaꞌminj,
huê nej nuguanꞌ dânj gaꞌmînj riñan nej guiì màn ruhuâ yumiguìi.
Sani̱ nun ga̱ra̱n daꞌngaꞌ ruhuâ nej sij si rayiꞌî Rej Ma̱ꞌan Jesús Ñaꞌanj an gaꞌminj mánj.
Ni̱ gataj Ma̱ꞌan Jesús:
—Nda go̱dokoꞌ nej suj ñùnj riñan rugutsìi,
ni̱ nda hiuj dânj ni̱ ga̱na̱ni̱ꞌin nej suj si ñùnj huin Ma̱ꞌan Cristo,
dadinꞌ nitaj nùnj ga̱ꞌhue gi̱ꞌhia guendâ Maꞌán,
dadinꞌ dàj rûnꞌ gidigân Ma̱ꞌan Rê ni̱ huê danj gaꞌmînj.
Ma̱ꞌan sa gaꞌnḯn gaꞌná,
ni̱ nne ngàj;
ni̱ nun gu̱du̱na ñùnj,
dadinꞌ dagahuín daranꞌ nej sa garanꞌ ruhuaj na̱nj ánj.
Gaꞌmin Ma̱ꞌan Jesús nej nuguanꞌ nânj,
ni̱ ûta gàꞌì nej guiì guyumân ruhuâ niꞌin Ma̱ꞌan.